**Tartu linna jäätmekava 2020-2024 eelnõu avalikul väljapanekul esitatud arvamused, seisukohad**

|  |  |
| --- | --- |
| **Ettepanek, esitaja** | **Linnavalitsuse seisukoht** |
| **1. Eraisik S.R** |  |
| **1.1.** Mind huvitab, kas on plaanis võtta midagi ette ka toidukaupluste massilise söögikõlbliku toidu ära viskamise teemaga? Viimane rändab suures osas just olmejäätmete hulka. Kiirel sirvimisel ei jäänud biolagunevate jäätmete lõigus silma, et mingi plaan oleks. Tavatarbija teadlikkuse tõstmine on küll oluline aga kaubandus siiski massilisem.  | Toidujäätmete teemaga tegelemine on oluline, seda on kajastatud jäätmekava punktis 3.4.1 Vastavalt SEI Tallinn 2015. aastal koostatud uuringule “Toidujäätmete teke Eesti kaubandus- ja toiduainetööstusettevõtetes“ tekib kõige suurem osa toidujäätmetest kodumajapidamistes, hinnanguliselt on see üle 70% tekkinud toidujäätmetest. Seetõttu on Tartu jäätmekava perioodi 2020-20204 prioriteediks pigem kodumajapidamistes tekkivate toidukadude vähendamine. Jäätmekavaga nähakse ette teavitustöö ja järelevalve suurendamine ettevõtete osas (punktid 3.3, 3.4.2.).Jäätmekava punktis 3.2.1 on toodud järgnev: „Kuivõrd 2018/2019 Tartu olmejäätmete sortimisuuringu läbiviimisel täheldati segaolmejäätmetes ka toitlustusasutustest pärit biojäätmeid, tuleb nende liigiti kogumist edendada ka toitlustusasutustes (sh kohvikutes). Samuti tuleb liigiti kogumise osas suurendada järelevalvet“.Jäätmekava punktis 3.4.2 on toodud järgnev: „Ligi pool segaolmejäätmete kogusest kogutakse ettevõtetelt. Seepärast tuleb perioodil 2020-2024 panna senisest rohkem rõhku ka teavitustöö tegemisele jäätmete liigiti kogumise vajadusest ja võimalustest.“**Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **1.2**. Lisaks, miks ei ole Tartu linnas võimalik sarnaselt Tallinna linnaga võimalik keelustada ühekordsete nõude jne kasutamine avalikel üritustel? | Punktis 3.2.2 on toodud järgnev: „Ka Tartu linnas korraldatavatel avalikel üritustel tuleb vältida ühekordseid plastist (sh biolagunevast plastist) valmistatud toidunõusid ja söögiriistu ning eelistada korduvalt kasutatavaid või komposteeruvaid (nt papist) nõusid ja söögiriistu.“Vastavalt Euroopa Parlamendi ja Nõukogu direktiivile 2019/904 teatavate plasttoodete keskkonnamõju vähendamise kohta rakenduvad alates 3. juulist 2021. a piirangud teatud ühekordsete plasttoodete (nt õhupallide varred, vatitikud), sealhulgas ka ühekordsete plastist ja biolagunevast plastist (vt direktiivi põhjenduspunkt 11) toidupakendite, toidunõude ja söögiriistade (nt kahvlid-noad, segamispulgad, kõrred) turule laskmise osas. See tähendab, et ühekordsete plasttoodete osakaal turul väheneb oluliselt. Eraldiseisva tegevusena (tegevus 2.14, punkt 4, tabel 15) on tegevuskavas ette nähtud järgnev: „Täpsustada Tartu linna avalike ürituste korraldamise ja pidamise nõudeid jäätmekäitlust puudutavate punktidega, järelevalve avalike ürituste jäätmekäitluse üle“**Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **2. Eraisik L.L** |  |
| **2.1** Uus tn Noortemaja õue 3 uut lehtpuud istutatud, et kurdistada lehetolmuimejaga, toota lehejäätmeid; seal krundil vaid 1 okaspuu (kuusk). Istutagem okaspuid (kääbusvormid) Tartusse ja vähenevad lehejäätmed. Kõrgete lehtpuude lehed ummistavad ka korstnaid. | **Mitte arvestada**Aia- ja haljastusjäätmete käitlus on oluline teema, mida on jäätmekava perioodil 2020-2024 plaanitud arendada (tegevus 2.12, punkt 4, tabel 15). Lehepuhurite kasutamine ja ettepanekute tegemine haljastuse osas ei kuulu otseselt jäätmekava pädevusse. |
| **3. Biobag OÜ** |  |
| **3.1** Sorteeritud biojäätmete äravedu peab olema odavam kui segaolme äravedu. Tänane olukord kus sorteeritud biojäätmete äravedu maksab ca 2 korda vähem kui sorteeritud biojäätmete äravedu on absurdi lähedane.**3.2** Jäätmeveo hanked tuleb sisuliselt läbi mõelda ja vaadata jäätmeveo kogumaksumust elanikule. Peidetud kulud (a la kompostkott 140 l mille elanik peab ostma jäätmevedajalt ja mis maksab 400% rohkem kui sama kott vabaturul) pole ei normaalne ega ka sorteerimist motiveeriv. | Linnavalitsus nõustub, et jäätmete liigiti kogumine peab olema soodsam kui nende üleandmine segaolmejäätmetena. Jäätmeveo hangete korraldamist ja jäätmete üleandmise maksumust on käsitletud jäätmekava punktides 3.2 ja 3.2.2. Jäätmekava punktis 3.2 on toodud järgnev: „Liigiti kogumise edendamiseks saab korraldatud jäätmeveo hangetel määrata liigiti kogutud jäätmete üleandmise teenustasu soodsamaks võrreldes segaolmejäätmetega.“Jäätmekava punktis 3.2.2 on toodud järgnev:„Olmejäätmete liigiti kogumise edendamiseks peab olema segaolmejäätmete üleandmine motiveerivamalt kallim kui liigiti kogumine, seda nii korraldatud jäätmeveo puhul, aga ka segaolmejäätmete üleandmisel Aardlapalu ümberlaadimisjaama.“**Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **3.3** Tartus peab olema kompostijaam/seadmed, et sorteeritud biojäätmed ei valataks prügilas kokku segaolmega. Kui viimase uuringu alusel jõudis kompostauna ainult 10% kogutud ja sorteeritud biojäätmetest siis pole ju mõtet elanikel jäätmeid sorteerida. | Kõik Aardlapalu ümberlaadimisjaama üle antud liigiti kogutud biojäätmed kompostitakse. Kompostimiseks vajalikud seadmed on Aardlapalus olemas ning alates 2019. aasta teisest poolest tegeletakse aktiivselt komposti sertifitseerimisprotsessiga. See on kajastatud ka jäätmekava punktis 3.2.1: „Varasematel perioodidel on tehtud investeeringuid Aardlapalu jäätmejaamas kompostijaama rajamiseks, kuid käesoleva jäätmekava koostamiseni on puudunud laiem väljund toodetud komposti kasutamiseks. Küll aga alustati Aardlapalus 2019. aasta sügisel biojäätmetest tehtud komposti sertifitseerimisprotsessiga lähtudes Keskkonnaministri 08.04.2013. a määrusest nr 7 „Biolagunevatest jäätmetest komposti tootmise nõuded“. See laiendab komposti kasutuselevõtu võimalusi ning suurendab biolagunevate jäätmete ringlussevõttu.“**Kuna tegevus on sisuliselt juba kajastatud tegevuskavas, siis täiendavaid muudatusi kavas ei tehta.** |
| **3.4** Ettevõtteid kes ei sorteeri jäätmeid (sisuliselt ei täida seadust) tuleb korrale kutsuda ja vajadusel karistada sest muidu muutub kogu jäätmekava ja selle täitmine mõtetuks (näiteks Tasku keskus). | Perioodil 2020-2024 on plaanis suurendada järelevalvet, sealhulgas ka ettevõtete osas nagu toodud punktis 3.3: „Jäätmekava perioodil 2020-2024 peab jätkuma jäätmevaldajate registri pidamine ja selle põhjal järelevalve tegemine, sealhulgas tuleb suurendada järelevalvet ettevõtete (büroohooned, toitlustusettevõtted, tootmishooned) osas.“Lisaks konteinerite olemasolu kontrollimisele tuleb lähtudes punktist 3.2.2. rakendada järelevalvet läbi jäätmekäitleja tagasiside jäätmetekitajale: „Jäätmeveol tuleb kontrollida visuaalse vaatlusega, et konteinerites ei leiduks mittesobivaid jäätmeid ning hinnata liigiti kogutavate jäätmete (nt biolagunevad jäätmed) konteineri täituvust. Juhul kui konteiner sisaldab sinna mittekuuluvaid jäätmeid, tuleb rakendada meetmeid (tagasiside andmine jäätmevaldajale, tühisõiduarve). Samuti saab rakendada täiendavat tasu kui liigiti kogutavate jäätmete konteiner ei ole täitunud vastavalt nominaalmahule“.**Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **3.5** Ettevõtteid kes soovivad võtta kasutusele tööstuslikud kompostreid ja sellega muuta jäätmed tekke paigas tooteks (kompostiks) peaks motiveerima (näiteks Lõunakeskus). | Jäätmekava punktis 3.2.1 on toodud: „Lähtudes eeltoodust ning arvestades biolagunevate jäätmete osakaalu Tartu segaolmejäätmetes, tuleb biolagunevat jäätmete liigiti kogumist laiendada ja edendada, sealhulgas propageerida oma kinnistutel kompostimist.“„Kinnistul kompostimise edendamise üheks võimaluseks on projekti korras kompostrite soetamine ning nende jagamine (koos infomaterjalide ja kompostimisalaste koolituste läbiviimisega) jäätmetekitajatele.“Kinnistutel kompostrite (sh tööstuslike kompostrite) kasutamine eeldab, et materjal kasutatakse oma kinnistul või antakse üle jäätmeluba omavale ettevõtjale. Täiendavaid toetusi ettevõtetel kompostrite kasutuselvõtuks ei kavandata. **Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **3.6** Linn võiks oma käitumise ja tegutsemisega näidata eeskuju biojäätmete kompostimisel. | **Arvestatud kava koostamisel.** |
| **3.7** Biogaasi tootmine on hea mõte paraku on Tartu mahud liiga väikesed ja nagu maailma praktika näitab on sel juhul üheks mõistlikumaks viisiks kompostimine. Paraku pole ei Tartus ega selle lähedal sertifitseeritud komposti tootjat. Kas linn ei peaks seda olukorda muutma ja andma selge signaali ,et kompostimine on O.K ja soodustama kompostimise teket regioonis just korraldatud jäätmeveo raames. | Jäätmekava perioodil on ette nähtud täiendav uuring selgitamaks, milline oleks kõige efektiivsem ja keskkonnasõbralikum viis (kompostimine, biogaasi tootmine või mõlemad, sh materjali kasutamine olemasolevates biogaasijaamades) korraldatud jäätmeveo raames kogutud biolagunevate jäätmete ringlussevõtu edendamiseks (jäätmekava punkt 3.2.1).Linn on astunud samme biojäätmetest kogutud komposti sertifitseerimiseks. See on kajastatud ka jäätmekava punktis 3.2.1: Varasematel perioodidel on tehtud investeeringuid Aardlapalu jäätmejaamas kompostijaama rajamiseks, kuid käesoleva jäätmekava koostamiseni on puudunud laiem väljund toodetud komposti kasutamiseks. Küll aga alustati Aardlapalus 2019. aasta sügisel biojäätmetest tehtud komposti sertifitseerimisprotsessiga lähtudes Keskkonnaministri 08.04.2013 määrusest nr 7 „Biolagunevatest jäätmetest komposti tootmise nõuded“. See laiendab komposti kasutuselevõtu võimalusi ning suurendab biolagunevate jäätmete ringlussevõttu. **Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **3.8** Võttes eeskuju Tallinnast, kui on olemas reaalne kompostimisvõimekus kehtestama suurürituste korraldajatele nõuded kasutada kas korduvkasutatavat või komposteeruvat nõud toitlustamisel. Tartus on väga palju suurüritusi ja plasti kogused mis tarbitakse on väga suured | Punktis 3.2.2. on toodud: „Ka Tartu linnas korraldatavatel avalikel üritustel tuleb vältida ühekordseid plastist (sh biolagunevast plastist) valmistatud toidunõusid ja söögiriistu ning eelistada korduvalt kasutatavaid või komposteeruvaid (nt papist) nõusid ja söögiriistu.“Vastavalt Euroopa Parlamendi ja Nõukogu direktiivile 2019/904 teatavate plasttoodete keskkonnamõju vähendamise kohta rakenduvad alates 3. juulist 2021. a piirangud teatud ühekordsete plasttoodete (nt õhupallide varred, vatitikud), sealhulgas ka ühekordsete plastist ja biolagunevast plastist (vt direktiivi põhjenduspunkt 11) toidupakendite, toidunõude ja söögiriistade (nt kahvlid-noad, segamispulgad, kõrred) turule laskmise osas. See tähendab, et ühekordsete plasttoodete osakaal turul hakkab vähenema. Eraldiseisva tegevusena (2.14) on tegevuskavas ette nähtud järgnev: „Täpsustada Tartu linna avalike ürituste korraldamise ja pidamise nõudeid jäätmekäitlust puudutavate punktidega, järelevalve avalike ürituste jäätmekäitluse üle.“**Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **4. Eraisik J.G** |  |
| **4.1** Tuleks ette näha biojäätmete hooajaline kogumine individuaalaedade piirkondades, kus jäätmed (oksad, niidetud muru, umbrohi) tekivad vaid mõne kuu jooksul.  | Biojäätmete hooajalist kogumist on käsitletud jäätmekava punktis 3.2.1:“Vähendamaks aia- ja haljastusjäätmete osakaalu segaolmejäätmetes tuleb laiendada hooajaliselt nende liigiti kogumise võimalusi ka neile, kel ei ole võimalust aiajäätmeid ise jäätmejaama viia: paigaldada hooajaliselt kogumiskonteinereid eramajade piirkondadesse või korraldada jäätmete vedu kõigilt soovijatelt“.Samuti on see ette nähtud tegevuskavas eraldiseisva tegevusena (tegevus 2.12, punkt 4, tabel 15 ) „Aiajäätmete vastuvõtt ja kogumisringid sügisel ja kevadel.“**Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **4.2** Osades piirkondades pole võimalik pakendeid kilekotti koguda. | Jäätmekava näeb ette pakendijäätmete kogumisvõrgustiku laiendamise ja kohtkogumise edendamise. Punktis 3.2.1. on toodud järgnev „Perioodi 2020-2024 prioriteediks peab olema pakendite tekkekohal kogumisvõrgustiku laiendamine - pakendikoti teenusega eramajade ja pakendikonteineritega kortermajade osakaalu suurendamine. Tekkekohal kogumine võimaldab leevendada konteinerite üle- ja ka alatäitumist. Ühtlasi on tekkekohal kogutud pakendijäätmed parema kvaliteediga, mis on nende suurema ringlussevõttu eelduseks. Pakendite tekkekohal kogumise osakaalu suurendamise eelduseks on teavitustöö elanike seas, aga pakendijäätmete äravedu lisateenusena korraldatud jäätmeveo raames (näiteks on see selliselt korraldatud Mulgi ja Saaremaa vallas).“**Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **5. Eraisik M.V** |  |
| **5.1** Täna viskavad Tartus tegutsevad supermarketid ära suurel hulgal kasutamiskõlblikku puu- ja juurvilja (kobarast väljaheidetud banaanid, esimese värskuse kaotanud paprikad, väikese täkkega või ebastandardsed viljad). Linn võiks jõulisemalt seista toidu raiskamise vastu ja toetada innovatsiooni ses osas, et supermarketites maha kantud kuid söögikõlbulikud puu- ja juurviljad ei jõuaks koos pakenditega prügipressi või olmejäätmetesse, vaid tehtaks soovijatele piiratud aja jooksul kättesaadavaks. Kuna suur osa puu- ja juurviljadest on pakendatud kilesse, siis eelistavad paljud supermarketid nende mugavat sorteerimist olmejäätmete hulka, mis on äärmiselt vastutustundetu. Kasutuskõlblike viljade Toidupangale annetamine on üks võimalus, aga arvestades puu- ja juurviljade ning salatite kiiret riknevust oleks ideaalne, kui need leiaks kasutust veel poe sulgemise päeva õhtul. Vältimaks näriliste ja lindude juurdepääsemist, oleks võimalik rajada (poe territooriumile eraldi) kapp või luua juurdepääs eraldi jäätmemajale. Täna on poest jäätmete hulka viidud puu- ja juurviljade „päästmine“ (dumsterdiving) seadusega keelatud. Samas on „turg“ on sellele Tartus täiesti olemas. Kuigi sellele võib soovi korral leida palju lihtsaid vastuväiteid Vetameti nõuete, hügieeni jmt näol, siis suurt eesmärki – ühtaegu toidu raiskamise ja jäätmete vähendamist - silmas pidades väärib see arutelu, katsetamist ja testperioodi. See tähendab, et Tartu linn võiks oma positiivse hoiakuga ning nõu ja jõuga kohalikele ettevõtjatele toeks olla. On karta, et täiendavate keeldude või kohustuste mõjul toidu tegelik raiskamine hoopis kasvab. | Nõustume, et toidujäätmete teemaga tegelemine on oluline. Seda on kajastatud ka jäätmekava punktis 3.4.1. Vastavalt SEI Tallinn 2015. aastal koostatud uuringule “Toidujäätmete teke Eesti kaubandus- ja toiduainetööstusettevõtetes“ tekib kõige suurem osa toidujäätmetest kodumajapidamistes, hinnanguliselt on see üle 70% tekkinud toidujäätmetest. Seetõttu on Tartu jäätmekava perioodi 2020-20204 prioriteediks pigem kodumajapidamistes tekkivate toidukadude vähendamine. Kindlasti on oluline tagada igakülgne toidu ohutus ja selle vastavus kehtestatud nõuetele. Toidukäitlemise nõudeid ei saa reguleerida kohaliku omavalitsuse tasandil.**Mitte arvestatud** |
| **5.2** Teine tähelepanek on seotud ehitus- ja lammutusjäätmetega. Tartus on palju nutikaid ja oskuslikke inimesi, kes ehitamisel ja lammutamisel üle jäänud materjali kodumajapidamises kasutada oskaksid ja tahaksid. See eeldaks, et jäätmejaamades töötavad samamoodi nutikad inimesed, kes tunnevad ära väärtusliku materjali ja selle konteinerisse loopimise asemel eraldi „osakonda“ suunavad ja ladustavad (või edasi hästi ligipääsetavasse taaskasutuskeskusesse suunavad). Usun, et kui linn pakuks pinda, oleks ka teenusepakkujaid, kes ka jäätmejaamast kasutuskõlbliku materjali väikese raha eest potentsiaalsete tarbijatele lähemale viiksid. Jäätmejaamadega sõlmitavate hankelepingute puhul on oluline, et neil oleks kohustus igakülgselt soosida taaskasutust, kuna täna väidavad operaatorid, et neil on õigus üksnes mööblit välja anda. Samas tuuakse sinna kasutuskõlblikke värvi- ja pahtlipotte jm ehitusmaterjali, metallist majapidamistarvikuid (metallist asju hetkel võtta ei tohi) jne – taaskasutusvõimalused ei piirdu vaid mööbliga. Tulevikku vaadates – kui taaskasutuse eest jäävad vastutama jäätmejaamad ise, mitte eraldi teenuseosutaja (taaskasutuskeskus), siis võiks neil nõuda, et nad väärtuslikumast materjalist nt pilti teeksid ja veebi riputaksid. Ka see teeks taaskasutuse inimestele oluliselt kättesaadavamaks. | Vastavalt jäätmekava punktile 3.1. tuleb jäätmekava perioodil selgitada, millistel tingimustel ning milliseid esemeid ja materjale lisaks mööblile oleks võimalik taaskasutuseks anda ning seda efektiivselt organiseerida. Oluline on siinkohal välja tuua, et jäätmejaamade esmane funktsioon on jäätmete kogumine ning sealne taaskasutuse arendamine peaks seal toimuma selliselt, et jäätmete vastuvõtt toimuks kiirelt ja mugavalt ja sellele peaks ka töötajate põhirõhk minema. Välistatud ei ole vastava keskuse rajamine – jäätmekava näeb ette erinevate korduskasutuskeskuste ja ringmajanduse põhimõtet järgivate initsiatiivide toetamise. **Arvestatud osaliselt**. **Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **6. Eraisik A.S** |  |
| **6.1** Biojäätmete kogumispunktid - hetkel ei näinud, et biojäätmete kogumise probleem oleks kavas lahendatud kuidagi teisiti kui aastate kaugusele ulatuvate indikaatorite määramisega või üldise tõdemusega, et biojäätmete eraldamist peaks suurendama. Reaalselt on aga tarvis luua võimalikult kiiresti iga avaliku jäätmekogumiskoha juurde ka avalik biojäätmete kogumispunkt/konteiner - eriti oluline on see ühistutele ja korteriomanikele, kelle ühistu on liiga väike, et kvalifitseeruda vastava konteineri jaoks ning kompostimise võimalus enda kinnistul puudub. Lisaks, kui EL direktiiv näeb ette, et aastaks 2023 tuleb biojäätmeid koguda eraldi, aga "direktiivi nõudeid ei ole ... Eesti õigusesse üle võetud" (lk 64), samas Keskkonnaministri 2007. a. määrus ikkagi niiviisi sätestab, paneb see tartlased kummalise patiseisu ette, millega peab linnavalitsus tegelema viivitamatult. Lisameetmena võiks kaaluda ka väiksemate korteriühistute juurde biojäätmete konteineri paigaldamist, kuna ka jäätmekava tõdeb, et jäätmete tekkekohas on nende sorteerimine kõige tõhusam. | Jäätmekavaga (punkt 3.2.1) on ette nähtud võimalusena biolagunevate jäämete kogumisvõrgustiku laiendamine alates 5 korteriga elamuteni. Korraldatud jäätmeveo raames on võimalik biolagunevaid jäätmeid üle anda kõigil soovi avaldavatel korteriühistutel olenemata korterite arvust. Seetõttu ei näe Tartu linn vajaliku tegevusena avaliku biojäätmete konteinerpargiJäätmekava suund on edendada eriliigiliste jäätmete kohtkogumist, kuna avalike kogumispunktidega kaasnevad heakorraprobleemid isegi inertsete materjalide kogumisel. Linnavalitsus on seisukohal, et biojäätmed ei sobi olemuslikult kogumiseks avalike kogumispunktide kaudu.**Mitte arvestatud avalike biojäätmete kogumispunktide osas. Ülejäänud osas on tegevus sisuliselt juba kajastatud jäätmekavas, täiendavaid muudatusi kavas ei tehta.** |
| **6.2** Pakendikogumine - avalikud pakendikonteinerid täituvad väga kiiresti, mis näitab ühest küljest tartlaste aina kasvavat teadlikkust pakendite eraldamisest kui ka nende valmisolekut eraldi kogumispunktidesse oma pakendjäätmed viia. Praeguse olukorra leevendamiseks tuleks suurendada pakendikonteinerite arvu või tühjendada neid tihedamini (kui kord nädalas). | Vastavalt punktile 3.2.1 tuleb perioodil 2020-2024 tagada, et Tartu linnas asuvate pakendikonteinerite seadusega nõutud kogumispunktide tihedus ja koosseis vastaks pakendiseaduses toodule (va juhul kui piirkonnas rakendatakse tekkekohal kogumist).Samuti nähakse jäätmekava punktis 3.2.1 ühe pakendikonteinerite üla- aga ka alatäitumise lahendusena pakendite tekkekohal kogumisvõrgustiku laiendamine - pakendikoti teenusega eramajade ja pakendikonteineritega kortermajade osakaalu suurendamist.**Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |
| **6.3** Tabel 12 on toodud ringmajanduse praegused ja sihtarvud, tabel on aga justkui poolik ning hetkeindikaatoreid ei leia, samuti on tulevikuindikaatorid väga tagasihoidlikud - miks on nt plasti ringmajanduse sihtmäär aastaks 2025 ainult 50% ja aastaks 2030 ainult viis protsenti kõrgem, 55%? Eeldusel, et kõik jäätmekavas toodud eesmärgid täidetakse, jääb segaseks, miks ei ole isegi kümne aasta pärast tekkinud linnal võimekust võtta ringlusesse vähemalt 2/3 plastist? Vastavad indikaatorid on täiesti puudu biolagunevate jäätmete juures - miks? Lk 74 on viidatud, et uus ringmajanduse strateegia jt arengud toovad ka muudatusi jäätmeseaduses, aga kui need strateegiad ei valmi enne järgmise kümnendi keskpaika, on nendest vähe kasu hetkeolukorra parandamiseks. | Tabelis 12 ei ole toodud hetkeindikaatoreid Tartu kohta, sest neid ei ole võimalik olemasoleva andmestu põhjal arvutada (vt punkt 3.2).Tabelis 12 toodud sihtmäärad kajastavad nii pakendiseaduses, jäätmeseaduses, riigi jäätmekavas kui ka Euroopa parlamendi ja nõukogu direktiivides 2018/852 ja 2018/851 (nn ringmajanduse pakett) toodud sihtmäärasid. Biolagunevate jäätmete osas täiendavaid sihtmäärasid kehtestatud pole. Tabelis esitatud sihtarvud plasti osas puudutavad plastpakendite ringlussevõttu ning selle täitmise eest vastutavad pakendiettevõtja.Koostatud jäätmekava eesmärke seades on arvestatud üleeuroopaliste sihtmääradega ning lähtutud sellest, milliseid aspekte on võimalik olemasoleva andmestu põhjal ka kontrollida.**Mitte arvestatud.** |
| **6.4** Kõige viimase ettepanekuna oleks oluline, et linnavalitsus kaaluks ka väiksemate kui kümne korteriga ühistute senisest suuremat toetamist jäätmete sorteerimisel. Kaheksa korteriga ühistuid on väga palju Karlovas, Supilinnas jt linnaosades ning võib üsna suure kindlusega väita, et nende tekitatud jäätmed ja prügi on mahult tihtipeale võrreldavad majadega, kus on vaid paar korterit rohkem - samas ei nõuta neilt võrdset pingutust sorteerimisel. | Vastavalt kehtivale Tartu linna jäätmehoolduseeskirjale § 4 lg 3 on paberi ja kartongijäätmete kogumine kohustuslik kinnistutel, kus on 5 ja enam korterit.Koostatud jäätmekava punktis 3.2.1 on toodud, et “Üheks võimaluseks liigiti kogumise osakaalu suurendada ning vähendada biojäätmete osakaalu segaolmejäätmetes on kogumisvõrgustiku laiendamine kõigile alates 5 korteriga elamumaa sihtotstarbega kinnistutele“Samuti on ette nähtud pakendijäätmete tekkekohal kogumise suurendamine (olenemata korterite arvust).Perioodi 2020-2024 üheks prioriteediks on ka järelevalve suurendamine liigiti kogumise üle (punkt 3.3). **Kuna tegevus on sisuliselt juba kajastatud jäätmekavas, siis täiendavaid muudatusi kavas ei tehta.** |